Ρούλα Κορομηλά

Πρώτα χρόνια

Η Ρούλα Κορομηλά γεννήθηκε στις 16 Φεβρουαρίου 1957 στην Αθήνα και κατάγεται από τη Μεσσηνία. Ο πατέρας της ήταν στρατιωτικός και πέρασε τα παιδικά της χρόνια από πόλη σε πόλη, ενώ σπούδασε γραμματέας. Έχει δυο αδέλφια:την Λένα και τον Θανάση.

Σταδιοδρομία

Στα μέσα της δεκαετίας του 1980 προσλήφθηκε ως διοικητική υπάλληλος στην κρατική τηλεόραση, ενώ στη συνέχεια δούλεψε σε διάφορα κανάλια της ιδιωτικής τηλεόρασης. Καθιέρωσε προγράμματα που για πρώτη φορά έκαναν την εμφάνιση τους στη μικρή οθόνη, όπως οι πρωινές εκπομπές, τα σόου και οι τηλεμαραθώνιοι.

Ant1

Το 1991, και μετά τη θητεία της στην κρατική τηλεόραση όπου παρουσίαζε την πρωινή εκπομπή Μια καλημέρα είναι αυτή, μεταπήδησε στον νεοσύστατο τότε τηλεοπτικό σταθμό ΑΝΤ1 παρουσιάζοντας την μακροβιότερη πρωινή ψυχαγωγική εκπομπή: τον Πρωινό Καφέ. Από την συγκεκριμένη εκπομπή που είχε αξιοσημείωτη επιτυχία, στα 3 χρόνια που την παρουσίαζε η Ρούλα Κορομηλά "παρήλασαν" οι σημαντικότερες προσωπικότητες του καλλιτεχνικού χώρου και όχι μόνο. Στην ίδια εκπομπή, την παρουσιάστρια διαδέχτηκαν αργότερα η Πόπη Χατζηδημητρίου, η Ελένη Μενεγάκη, η Ελεονώρα Μελέτη, το δίδυμο Κατερίνα Ζαρίφη & Νίκος Μουτσινάς και η Βίκυ Καγιά. Επίσης, το 1992 στον ΑΝΤ1 ξεκίνησε να παρουσιάζει το πρώτο σόου της ελληνικής τηλεόρασης με τον τίτλο Ciao ANT1.

MEGA

Το 1994 διακόπτει το συμβόλαιο της με τον τηλεοπτικό σταθμό ΑΝΤ1 (εγκαταλείποντας τον Πρωινό Καφέ και το Ciao AΝΤ1 που αναλαμβάνει ο Γιώργος Μαρίνος, όχι όμως με την ίδια επιτυχία) ξεκινώντας δικαστική διαμάχη με το κανάλι, για να βρει τηλεοπτική στέγη στον τηλεοπτικό σταθμό Mega. Εκεί παρουσιάζει την εκπομπή Μπράβο, ένα εβδομαδιαίο (στην αρχή κάθε Σάββατο στις 21:00 και μετέπειτα κάθε Κυριακή στις 9) βραδινό φαντασμαγορικό σόου, που, με κάποιες μικρές αλλαγές (όπως στον τίτλο), διαρκεί έξι χρόνια στο κανάλι και σημειώνει ιδιαίτερα υψηλές τηλεθεάσεις. Από το Μπράβο "παρήλασαν" εκτός από τις αναρίθμητες εγχώριες προσωπικότητες και εξέχουσες ξένες, όπως ο Ρίκι Μάρτιν, η Μαντόνα και ο Έρος Ραμαζότι. Τόσο στην περίπτωση του Μπράβο όσο και του Ciao Ant1 πολλές εκπομπές ήταν εορταστικού περιεχομένου και μεταδίδονταν Παραμονές Πρωτοχρονιάς ή Πάσχα. Πολλές από τις εκπομπές του Bravo μεταδόθηκαν από το δημαρχείο της Σύρου  στις Κυκλάδες και τον Λυκαβηττό. Η Ρούλα Κορομηλά και στα δύο σόου δεν περιορίζονταν στον απλό ρόλο της παρουσιάστριας, αφού χόρευε, τραγουδούσε (σε ντουέτα ή μόνη της) και έκανε σκετς. Παράλληλα στο Mega παρουσιάζει τις απογευματινές εκπομπές Bravissimo και Ε, ναι λοιπόν ενώ καθιερώνει και τους τηλεμαραθώνιους για κοινωφελείς σκοπούς. Ένας από τους τηλεμαραθώνιους που έχει παρουσιάσει, αφορούσε παιδιά με ειδικές ανάγκες, μεταδόθηκε το 1996 και διήρκεσε 30 ώρες. Απ' τον συγκεκριμένο τηλεμαραθώνιο, που μεταδόθηκε από το Mega συγκεντρώθηκαν 650.000.000 δραχμές για την ανέγερση πρότυπου κέντρου αποκατάστασης παιδιών που πάσχουν από εγκεφαλική παράλυση.

ALPHA TV

Το 2001 επιστρέφει μέσα από την συχνότητα του τηλεοπτικού σταθμού Alpha παρουσιάζοντας την πρώτη πρωινή εκπομπή του σταθμού με τον τίτλο Έντεκα και κάτι, που λίγο καιρό αργότερα μετονομάζεται σε Καλώς τους και καθιερώνει την πρωινή ζώνη του σταθμού.

STAR CHANNEL

Μετά από τρία χρόνια, την σεζόν 2004-2005, παίρνει μεταγραφή για τον τηλεοπτικό σταθμό Star όπου αναλαμβάνει για ένα χρόνο την παρουσίαση πρωινής εκπομπής με τίτλο Όλε, η οποία δεν γνωρίζει επιτυχία.

ALPHA TV

Απέχει ξανά για ένα χρόνο από την τηλεόραση και επιστρέφει στον Alpha αναλαμβάνoντας διοικητική θέση στον σταθμό, ως υπεύθυνη ψυχαγωγικών προγραμμάτων, ενώ παρουσιάζει και την εκπομπή Τρεις Ευχές το 2006 που μετονομάζεται σε Ζωή σαν Όνειρο. Το 2007 συμμετείχε στο talent show TV Stars: Παρουσιάστε Live, ως καθοδηγήτρια των παικτών του show, ενώ από το 2007 έως τα τέλη του 2012 κατείχε διοικητική θέση στον Alpha, ως σύμβουλος προγράμματος. Μετά από αποχή 3 ετών από την τηλεοπτική επικαιρότητα αλλά και από κάθε δημόσια εμφάνιση, λόγω σοβαρού προβλήματος υγείας, στις 26 Απριλίου του 2010, επέστρεψε μπροστά στους τηλεοπτικούς δέκτες, αναλαμβάνοντας την παρουσίαση του talent show Greek Idol Live. Η πρεμιέρα του show και η επιστροφή της Ρούλας σημείωσαν υψηλή τηλεθέαση, η οποία έφτασε στο 34.9%. Στις 3 Οκτωβρίου 2010 ανέλαβε την παρουσίαση του Big Brother, που μετά από πέντε χρόνια επέστρεψε στην ελληνική τηλεόραση. Στις αρχές του 2013 λύνει κοινή συναινέσει την συνεργασία της με τον ALPHA.

MEGA - EPSILON

Μετά από 14 χρόνια και συγκεκριμένα στις 2 Απριλίου του 2014, επέστρεψε στο MEGA, και συγκεκριμένα στην κριτική επιτροπή του show Just the 2 of Us ενώ στις 16 Απριλίου του 2016 και μετά από 16 χρόνια από την τελευταία προβολή του σόου της ΜΠΡΑΒΟ, επανέφερε το σόου με τίτλο ΜΠΡΑΒΟ ΡΟΥΛΑ στον νεοσύστατο τηλεοπτικό σταθμό EPSILON αποτελώντας την μεγαλύτερη μεταγραφή του σταθμού. Η συνεργασία της με το κανάλι έληξε άδοξα και αναπάντεχα στις 20 Ιουνίου 2016, λίγο πριν μεταδοθεί η τελευταία πανηγυρική εκπομπή από την Σύρο, μετά από απόφαση της παρουσιάστριας λόγω πιθανών οικονομικών διαφορών και κακής συνεργασίας με την διοίκηση του σταθμού.

Προσωπική ζωή

Ο Πάνος Μιχαλόπουλος υπήρξε ο πρώτος της σύζυγος, με τον οποίο γνωρίστηκε το 1981, παντρεύτηκε το 1988 και πήρε διαζύγιο δύο χρόνια αργότερα. Το 2000 παντρεύτηκε τον μπασκετμπολίστα Νάσο Γαλακτερό, με τον οποίο τράβηξε χωριστούς δρόμους εφτά χρόνια αργότερα. Γνωστή είναι η σχέση της με τον Ιταλό τηλεσκηνοθέτη Στέφανο Σαρτίνι, η οποία διήρκησε έξι χρόνια, αλλά και μια σύντομη σχέση που είχε με τον τραγουδιστή Στέλιο Ρόκκο.
Έχει τιμηθεί με πολλά τηλεοπτικά βραβεία και είναι γνωστή ως η εθνική τηλεπαρουσιάστρια.